รัฐบาลไทย-ข่าวทำเนียบรัฐบาล-มหาดไทยหารือร่วมมูลนิธิรณรงค์เพื่อการไม่สูบบุหรี่ พร้อมรับฟังข้อเสนอแนะการสร้างชุมชนปลอดบุหรี่ แนวทางการป้องกันนักสูบหน้าใหม่ เพื่อทำให้ประชาชนได้มีคุณภาพชีวิตที่ดีอย่างยั่งยืน
วันอังคารที่ 9 พฤษภาคม 2566
09/05/2566
มหาดไทยหารือร่วมมูลนิธิรณรงค์เพื่อการไม่สูบบุหรี่ พร้อมรับฟังข้อเสนอแนะการสร้างชุมชนปลอดบุหรี่ แนวทางการป้องกันนักสูบหน้าใหม่ เพื่อทําให้ประชาชนได้มีคุณภาพชีวิตที่ดีอย่างยั่งยืน
มหาดไทยหารือร่วมมูลนิธิรณรงค์เพื่อการไม่สูบบุหรี่ พร้อมรับฟังข้อเสนอแนะการสร้างชุมชนปลอดบุหรี่ แนวทางการป้องกันนักสูบหน้าใหม่ เพื่อทําให้ประชาชนได้มีคุณภาพชีวิตที่ดีอย่างยั่งยืน
วันนี้ (9 พ.ค. 66) เวลา 14.00 น. ณ ห้องประชุมดํารงธรรม ชั้น 2 อาคารศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย มอบหมายให้นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น เป็นประธานการประชุมหารือแนวทางการควบคุมยาสูบในระดับจังหวัด ร่วมกับมูลนิธิรณรงค์เพื่อการไม่สูบบุหรี่ โดยมี ศาสตราจารย์นายแพทย์ประกิต วาทีสาธกกิจ ประธานมูลนิธิรณรงค์เพื่อการไม่สูบบุหรี่ อาจารย์เกษม จันทร์น้อย รองประธานมูลนิธิรณรงค์เพื่อการไม่สูบบุหรี่ นายแพทย์ชยนันท์ สิทธิบุศย์ ผู้อํานวยการกองงานคณะกรรมการควบคุมผลิตภัณฑ์ยาสูบ กรมควบคุมโรค กระทรวงสาธารณสุข ว่าที่ร้อยตรี ขรรค์ไชย ทันธิมา หัวหน้าผู้ตรวจราชการกรมส่งเสริมการปกครองท้องถิ่น นายสุระวุธ จันทร์งาม ผู้อํานวยการส่วนพัฒนาและส่งเสริมการบริหารงานท้องที่ สํานักบริหารการปกครองท้องที่ กรมการปกครอง ว่าที่ร้อยตรี นันทน์สถาพร พลายเถื่อน รักษาราชการแทนผู้เชี่ยวชาญด้านกฎหมาย สํานักกฎหมาย สํานักงานปลัดกระทรวงมหาดไทย ร่วมหารือ
นายชัยวัฒน์ ชื่นโกสุม รองปลัดกระทรวงมหาดไทย กล่าวว่า ในวันนี้เป็นการหารือร่วมกันระหว่างกระทรวงมหาดไทยและมูลนิธิรณรงค์เพื่อการไม่สูบบุหรี่ ซึ่งทางมูลนิธิ ฯ ได้มีการหยิบยกประเด็นสภาพปัญหา อุปสรรค และแนวทางการแก้ไขปัญหาด้านการบริโภคผลิตภัณฑ์ยาสูบ เพื่อพัฒนาแนวทางให้เกิดการบูรณาการร่วมกันในด้านการควบคุมการบริโภคผลิตภัณฑ์ยาสูบ
"โดยทางมูลนิธิ ฯ มีความเป็นห่วงและกังวลเกี่ยวกับปัญหาในปัจจุบันที่เด็กและเยาวชนมีการเข้าถึงบุหรี่ได้ง่ายจากร้านสะดวกซื้อ จึงได้มีข้อเสนอให้หน่วยงานภาครัฐที่เกี่ยวข้องให้ความสําคัญและออกมาตรการบังคับใช้กฎหมายที่เกี่ยวข้องกับการควบคุมผลิตภัณฑ์ยาสูบ โดยตามพระราชบัญญัติควบคุมผลิตภัณฑ์ยาสูบ พ.ศ. 2560 ในส่วนที่เกี่ยวข้องกับการควบคุมผลิตภัณฑ์ยาสูบในระดับจังหวัด กําหนดให้มีคณะกรรมการควบคุมผลิตภัณฑ์ยาสูบจังหวัด ที่มีผู้ว่าราชการจังหวัดเป็นประธาน และมีตัวแทนจากส่วนราชการต่าง ๆ ในจังหวัด 13 หน่วยงานที่เกี่ยวข้อง รวมทั้งผู้ทรงคุณวุฒิสาขาต่าง ๆ อีก 5 สาขาเป็นกรรมการ มีนายแพทย์สาธารณสุขจังหวัดเป็นเลขานุการ ดําเนินแนวทางควบคุมและสอดส่องดูแล ตลอดจนบังคับใช้กฎหมายอย่างเคร่งครัด ด้วยกลไกของท้องที่ที่มีความใกล้ชิดกับประชาชน ซึ่งทางมูลนิธิ ฯ ได้นําเสนอแผนงานความร่วมมือเพื่อให้กระทรวงมหาดไทยเข้าไปมีส่วนร่วมแก้ไขปัญหาอื่น ๆ เพิ่มเติม เช่น ทําให้สถานที่สาธารณะเป็นสถานที่ปลอดบุหรี่ รณรงค์เผยแพร่โทษของบุหรี่ในทุกสื่อประชาสัมพันธ์ รวมถึงมีระบบส่งเสริมให้เกิดกิจกรรมต่าง ๆ เพื่อให้เกิดชุมชนปลอดบุหรี่อย่างยั่งยืน" รองปลัด มท. กล่าว
ด้าน ศ.นพ.ประกิต วาทีสาธกกิจ ประธานมูลนิธิรณรงค์เพื่อการไม่สูบบุหรี่ กล่าวว่า สถานการณ์ของผู้บริโภคผลิตภัณฑ์ยาสูบในปัจจุบันพบว่ามีมากถึงจํานวน 10 ล้านคน โดยค่าใช้จ่ายเฉลี่ยต่อคนประมาณเดือนละ 400 บาท ทําให้เกิดค่าใช้จ่ายของประชาชนผู้ใช้ผลิตภัณฑ์ยาสูบภายในประเทศมีมากถึงประมาณ 48,000 ล้านบาทต่อปี และจากการประมาณการมีค่ารักษาพยาบาลอันเป็นผลจากการบริโภคผลิตภัณฑ์ยาสูบมากถึง 70,000 ล้านบาทต่อปี รวมถึงมีค่าใช้จ่ายที่เกิดจากความสูญเสียทางด้านเศรษฐกิจและสังคมประมาณ 1.8 แสนล้านบาทต่อปี โดยเมื่อเปรียบเทียบกับภาษียาสูบจํานวน 4,952 ล้านบาทที่ภาครัฐเก็บได้นั้น พบว่าไม่มีความคุ้มค่าต่อความเสียหายทางเศรษฐกิจและงบประมาณจากภาครัฐที่สูญเสียไป จึงเป็นที่มาของการเข้าหารือกับกระทรวงมหาดไทยในวันนี้ เพื่อมุ่งหวังให้เกิดแนวทางการป้องกันนักสูบหน้าใหม่ รวมทั้งทําให้สังคมไทยเกิดความตระหนักรู้ถึงพิษภัยของการสูบบุหรี่ที่นอกจากจะส่งผลต่อตนเองแล้ว ยังส่งผลต่อครอบครัว ชุมชน สังคมโดยรวม และกระทบถึงการพัฒนาด้านต่าง ๆ ของประเทศอีกด้วย